Судкоў

**Судко́ў** — вёска ў Хвойніцкім раёне Гомельскай вобласьці Беларусі. Цэнтар Судкоўскага сельсавету.

## Гісторыя
### Пад уладай Расейскай імпэрыі

У крыніцы, заснаванай на матэрыялах расейскай рэвізіі 1795 году, у складзе Загальскага староства, акрамя іншых паселішчаў, названыя фальварак Судкоў і Шацкоў. Староства належала "малолетнему Станиславу Бужинскому по жизни его", але на той час было ў арэндзе ў судзьдзі Вінцэнція Жука. У мэтрычных кнігах Астраглядаўскага касьцёлу Унебаўзяцьця Найсьвяцейшай Панны Марыі ёсьць запіс, датаваны 10 днём красавіка 1799 году, аб хросьце ксяндзом Тэадорам Чабаноўскім Тэафіла Юстына, сына шляхетных Ігнацыя і Катарыны Корбутаў, кумамі пры тым былі Ян Паеўскі і Яна Казлоўская з маёнтку Судкоў (de praedio Sudkow).

Як вынікае з матэрыялаў шляхецкай рэвізіі 1811 году,  Загальскага казённага маёнтку на той час выступаў абшарнік Тадэвуш Солтан. У ходзе рэформы П. Д. Кісялёва ў межах названага маёнтку, у складзе якога знаходзіўся і Судкоў, была ўтворана воласьць  з управай, згаданая ў 1848 годзе..

У парэформавы пэрыяд Судкоў адміністрацыйна належаў да Хвойніцкай воласьці. У 1868 годзе стараста сяла Барысаўшчына Піліп Казёл атрымаў у арэнду ад Менскай губэрнскай управы 800 дзесяцін зямлі ва ўрочышчы Судкова Загальскага маёнтку за плату ў 350-360 рублёў на год. Высьветлілася, аднак, што ён быў хіба падстаўной асобай, а арандаванай фермай на справе завалодалі хвойніцкія габрэі Янкель Конік, Невах Рабы, Хаім з Гноева і Бейрах з Храпкава. Дзеля гэтага яны падкупілі старшыню ўправы Дзяніса Турскага. З тамтэйшых сялянаў падпольныя арандатары запатрабавалі па 2 рублі за карыстаньне дзесяцінай зямлі супраць ранейшых 75 капеек, пачалі нібыта адбіраць кожны другі сноп збожжа і кожны другі стог сена. Скаргі сялянаў дайшлі да рэчыцкага павятовага начальства. У разборы справы бралі ўдзел міравы пасярэднік Брагін і хвойніцкі валасны старшыня Васіль Жаўняк. Выракам Менскай управы па справах маёмасьці было: П. Казла арэнды пазбавіць, а старшыню Д. Турскага за злоўжываньні прыцягнуць да адказнасьці.

На 1909 год у маёнтку Суткоў (Сутковъ) Хвойніцкай воласьці Рэчыцкага павету Менскай губэрні — 1 двор, 35 жыхароў. У 1911 годзе ўладальнікам маёнтку Судкоў (Судково) у 509 дзесяцін угодзьдзяў названы Васіль Іванаў Андрашчук.

### Найноўшы час

9 лютага 1918 году, яшчэ да падпісаньня Берасьцейскага міру з бальшавіцкай Расеяй (3 сакавіка), Нямеччына перадала паўднёвую частку Беларусі Украінскай Народнай Рэспубліцы. У адказ на гэта, 9 сакавіка Другой Устаўной граматай тэрыторыя абвешчана была часткай Беларускай Народнай Рэспублікі. Судкоў, аднак, апынуўся ў складзе часова створанай 15 чэрвеня Палескай губэрні з цэнтрам у Рэчыцы, з кастрычніка — у Мазыры. Ад 18 траўня тут дзейнічала «варта Украінскай Дзяржавы» гэтмана Паўла Скарападзкага.

1 студзеня 1919 году, паводле пастановы І зьезду КП(б) Беларусі, Хвойніцкая воласьць увайшла ў склад Сацыялістычнай Савецкай Рэспублікі Беларусі, аднак 16 студзеня Масква адабрала яе разам зь іншымі этнічна беларускімі тэрыторыямі ў склад РСФСР.

Пасля другога ўзбуйненьня БССР з 8 сьнежня 1926 году Судкоў — у Дварышчанскім сельсавеце Хвойніцкага раёну Рэчыцкай акругі БССР. З 9 чэрвеня 1927 году ў складзе Гомельскай акругі. Арганізаваны саўгас «Судкова», дзейнічалі крухмальны завод, стальмашня, кузьня, рымарская майстэрня. З 20 лютага 1938 году — у Палескай вобласьці з цэнтрам у Мазыры.

У гады Другой сусьветнай вайны на франтах загінулі 17 вяскоўцаў. 

З 8 студзеня 1954 году Судкоў — у складзе Гомельскай вобласьці. Цэнтар саўгасу «Судкова». 

1 сьнежня 2009 году ў склад Дварышчанскага сельсавету перададзеныя вёскі Загальле, Загальская Слабада, Казялужжа, Клівы, Небытаў, Паташня скасаванага Казялузскага сельсавету, а таксама пасёлкі Будаўнік і Езапоў, якія знаходзіліся ў раённым падпарадкаваньні, вёска Храпкаў перададзена ў склад Барысаўшчынскага сельсавету, цэнтар перанесены ў аграгарадок Судкова, сельсавет перайменаваны ў Судкоўскі. Працуюць сярэдняя школа, дом культуры, бібліятэка, амбулаторыя, адзьдзяленьне сувязі, швейная майстэрня, сталовая, крама, дзіцячы садок.

## Геаграфія
Вёска месьціцца за 3 км на захад ад раённага цэнтру і чыгуначнай станцыі Хвойнікі (на лініі Васілевічы — Хвойнікі ад лініі Гомель — Каленкавічы), за 107 км ад Гомеля.

## Насельніцтва
* 2021 год — 213 двароў, 577 жыхароў

## Заўвагі

## Крыніцы

## Літаратура
* 

Катэгорыя:Судкоўскі сельсавет
Катэгорыя:Населеныя пункты Хвойніцкага раёну